Source: http://asiointipalvelu.tampere.fi/fi-FI/Toimielimet/Sivistys_ja_kulttuurilautakunta/Kokous_19122019/Avustus_Tohlopin_retkiluisteluradan_aura(119862)
Timestamp: 2020-01-19 15:00:58+00:00

Document:
Avustus Tohlopin retkiluisteluradan auraamiseen talvikaudella 2019-2020 | Tampere esityslistat ja pöytäkirjat
Kokous 19.12.2019
Avustus Tohlopin retkiluisteluradan auraamiseen talvikaudella 2019-2020
Sivistys- ja kulttuurilautakunta, kokous 19.12.2019
§ 173 Avustus Tohlopin retkiluisteluradan auraamiseen talvikaudella 2019-2020
TRE:6736/12.04.00/2019
Tohlopin luistelurata (y-tunnus 2821623-3) hakee 14 500 euron suuruista avustusta Tohlopin retkiluisteluradan auraamiseen talvikaudella 2019-2020.
Tohlopin retkiluisteluradan pituus on 3,3 km, leveys 8 m sekä välilenkki n. 600 m. Tohlopin luisteluradalla tuleva kausi on viides. Kahtena edellisenä kautena sivistys- ja kulttuurilautakunta on myöntänyt avustusta vastaavan retkiluisteluradan auraukseen Tohloppijärvelle (2017-2018: 9 500 euroa ja 2017-2018: 6 000 euroa). Kaksi ensimmäistä kautta Tohlopin luistelurata sen sijaan toteutti aurauksen ilman julkista tukea.
Retkiluistelusta on tullut suosittu ulkoilu- ja liikuntamuoto, jonka kustannukset ovat suhteellisen pienet ja hyvinvointivaikutukset puolestaan positiivisia. Viime talvena Tohlopin luistelijamäärä viikonloppuisin oli n. 1 800 henkilöä päivässä. Arkipäivien luistelijamäärää ei ole arvioitu, koska auraaja ei ole paikalla arkisin varhaisaamua lukuun ottamatta. Koska retkiluistelulle on paljon kysyntää tamperelaisten ulkoilijoiden ja kuntoliikkujien piirissä, voidaan katsoa, että kaupungin kannattaa avustuksella osallistua toiminnasta aiheutuviin kustannuksiin. Tällä tavalla voidaan taata radan käyttömahdollisuudet kaikille retkiluistelusta kiinnostuneille ilman, että kaupunki toteuttaisi radan omana palvelunaan.
Tampereen kaupunki on myöntänyt avustusta vastaavaan toimintaan Näsijärvellä toiselle taholle useana vuonna. Talvikauden 2019-2020 osalta elinvoima- ja osaamislautakunta on tukenut Näsijärven retkiluistelurataa erityisesti matkailun kehittämisnäkökulmasta. Tohlopin luistelurata on laskenut hakemansa avustuksen summan suhteessa Näsijärven retkiluisteluradan avustukseen (20 000 euroa). Vertailuperusteena on käytetty radan pituutta. Avustusvalmistelussa on kuitenkin huomioitu myös aurausolosuhteet, jotka ovat Näsijärvellä hankalat järven avoimuuden takia.
Sivistys- ja kulttuurilautakunnan palvelu- ja vuosisuunnitelma mahdollistaa avustuksen myöntämisen, joka kohdistuu Tohlopin retkiluisteluradan auraamisesta ja kunnossapidosta aiheutuviin kustannuksiin talvella 2019–2020. Avustuksella mahdollistetaan radan toteuttaminen ja avoinna pitäminen. Yritystoiminnan muita investointeja (luistinhankinnat jne.) avustuksella ei voida rahoittaa.
Kaupungin avustuksen myöntäminen edellyttää, että avustuksen saajalla on kaikkinainen radan kunnossapitovastuu. Lisäksi avustuksen saaja vastaa radan käyttö- ja käyttäjäturvallisuudesta. Tohlopin retkiluisteluradan palvelujen käytöstä laaditaan erillinen sopimus Tampereen kaupungin ja Tohlopin luisteluradan välillä ennen avustuksen maksamista.
Mikäli Tohlopin luistelurata ei täytä kaupungin asettamia edellytyksiä avustuksen käytölle, avustus peritään takaisin.
Tohlopin luisteluradalle (y-tunnus 2821623-3) myönnetään 11 500 euron suuruinen avustus retkiluisteluradan auraamiseksi Tohloppijärvelle talvella 2019–2020.
Ennen avustuksen maksamista Tampereen kaupunki ja Tohlopin luistelurata laativat erillisen sopimuksen Tohlopin retkiluisteluradan palvelujen käytöstä.
Esittelijä muutti päätösehdotustaan siten, että myönnettäväksi esitetty avustussumma korotettiin 9 500 eurosta 11 500 euroon. Puheenjohtaja totesi näin muutetun päätösehdotuksen olevan asian käsittelyn pohjana.
Tuukka Tuominen/Tohlopin luistelurata, Pekka P. Paavola, Marja Pärssinen, Teemu Irri
Hakemus Tohlopin retkiluisteluradan auraukseen 2019-2020.pdf (pdf, 288 kt)
Kuuntele Hakemus Tohlopin retkiluisteluradan auraukseen 2019-2020.pdf
§ 162 Kokouksen laillisuus ja päätösvaltaisuus
§ 163 Läsnäolo- ja puheoikeudet
§ 164 Pöytäkirjan tarkastus
§ 165 Ajankohtaiskatsaus (yhteistoiminta-alueen asia)
§ 166 Sivistys- ja kulttuurilautakunnan palvelu- ja vuosisuunnitelma 2020 (yhteistoiminta-alueen asia)
§ 167 Kirjastoverkkosuunnitelma 2020-2030
§ 168 Oikaisuvaatimus - Esiopetuksen järjestämisen paikat 2020-2021
§ 169 Oikaisuvaatimus - Esiopetuksen järjestämisen paikat 2020-2021
§ 170 Oikaisuvaatimus - Esiopetuksen järjestämisen paikat 2020-2021
§ 171 A1 -kielen opetussuunnitelman hyväksyminen vuosiluokille 1-2
§ 172 Seudullinen sopimus esi- ja perusopetuksen kustannusten korvaamisesta
§ 174 Viranhaltijoiden päätösten otto-oikeus (yhteistoiminta-alueen asia)

References: § 173

§ 162

§ 163

§ 164

§ 165

§ 166

§ 167

§ 168

§ 169

§ 170

§ 171

§ 172

§ 174